Randi Nilssen

**Randi Skogstad Nilssen** (født 16. mai 1926, død 31. juli 2024) var en norsk dukkespiller og dukkemaker fra Tromsø. Hun var æresmedlem i UNIMA Norge  og arbeidet også som bibliotekfullmektig ved Universitetsbiblioteket, Tromsø Museum.

Randi Nilssen var i stor grad autodidakt i figurteaterfaget. Som medlem av Norsk Dukketeaterforening (senere UNIMA Norge) fikk hun etter hvert muligheten til å gå kurs. Hennes første dukketeaterkurs var et helgekurs med Agnar Mykle på lærerskolen i Bodø.

## Kunstnerisk virke
### Tromsø Dukketeater
Nilssen begynte med figurteater i Tromsø Barneteater tidlig på 1960-tallet, som leder av en egen dukketeatergruppe ved teatret. Etter hvert dannet det seg tre ulike dukketeatergrupper ved Tromsø Barneteater; den første ble dannet av Aud Widding og den siste av Elisabeth Grønning. Tromsø Barneteater var i starten samlokalisert med Tromsø Museum. Etter noen år med dukketeatervirksomhet ved barneteateret, bevilget Norsk kulturråd penger til å innrede en dukketeaterscene i kjelleren av bygget. På 1970-tallet ble det bygd nytt museum i Tromsø, og Tromsø kunstforening overtok den gamle museumsbygningen. Tromsø Barneteater flyttet ut, men Randi Nilssens Tromsø dukketeater ble værende i kjelleren. I 1979 hadde dukketeatret fire barnegrupper og en gruppe for ungdom og unge voksne.

Nilssens gruppe fortsatte å sette opp dukketeaterforestillinger etter at barneteatret var blitt nedlagt. I 1986 medvirket Tromsø dukketeater i NRK-programmet Halvsju. Randi Nilssen og Brit Steinsvik satset i 1988/89 på å danne et profesjonelt dukketeaterkompani i Tromsø, som de kalte Tromsø dukketeaters profesjonelle del. En av oppsetningene var *Skarven og Ea*, som hadde premiere i 1991. Dette var en dramatisering av et sagn fra Færøyene. Dukkespillere i oppsetningen var Nilssen, Steinsvik og Knut Steinlien. Tromsø dukketeater profesjonelle del besto ut 1993. Nilssen fortsatte å arbeide i Tromsø dukketeater til 1997 og lot da scenelysutstyret og flere av amatørteatrets dukker gå i arv til Kulta, en profesjonell scene for sirkus, teater og sceneteknikk i Tromsdalen opprettet i 1992 av Bente Reibo.    

### Aktiv dukkespiller og pensjonist
Som pensjonist var hun aktiv dukkespiller og laget blant annet - i samarbeid med Aud Widding - dukkene til oppsetningen *Kaassaassuk*, som gjestespilte på Hålogaland Teater i 2000. Tekst og fremføring av dette stykket var ved Makka Kleist.

Randi Nilssen deltok på flere festivaler med barne- og voksengrupper i og utenfor landet. Hun samarbeidet med koret Di Madrigale med forestillingen *Har du lyst, har du lov,* som ble prisbelønnet av Norsk dukketeaterforening, UNIMA-Norge. Hun arrangerte også to internasjonale festivaler for figurteater i samarbeid med PIF i Zagreb i Kroatia.

Som pensjonist var Randi Nilssen aktiv i det lokale revymiljøet i Tromsø.

## Priser og utmerkelser
Sammen med forfatteren N. A Yttreberg ble hun i 1979 tildelt Tromsø bys kulturpris.

I 1993 mottok hun Tromsø kommunes kulturpris for sin innsats for dukketeaterkunsten i det lokale kulturlivet.

Hun var æresmedlem av UNIMA Norge.

## Referanser


## Eksterne lenker
* *[http://www.unima.no/wp-content/uploads/2015/03/AAIH_1-2014.pdf Ustoppelig entusiast] * – portrettintervju med Randi Nilssen i Ånd i hanske nr. 1/2014, s. 42-51. Besøksdato 10. februar 2018.